د امريکې د دفاع وزير په ناڅاپي سفر کابل ته رسېدلی
د امریکې د دفاع وزير جيم مېټس په غېر اعلاني سفر کابل ته رسېدلی دی، چې د دغه هېواد په امنيتي وضع د حکومتي او پوځي مشرانو سره خبرې وکړي.
په پام کې ده نوموړی به په افغانستان کې د نړيوالو ځواکونو مشر امريکايي جنرال جان نکولسن او افغان صدر اشرف غني او نورو لوړ پوړو چارواکو سره وويني. مېټس دغه سفر په داسې حال کې کړی چې د جمعې په ورځ د طالبانو لسو وسله والو د بلخ په پوځي مرکز برید کې ۱۴۰ کسان وژلي دي. وسله وال د بلخ پلازمينه مزارشريف کې د ملي پوځ په مرکز په داسې حال کې ورغلي چې د پوځ جامې يې اغوستې وې. د افغانستان د دفاع وزارت ویاند جنرال محمد رادمنېش ويلي د وسله والو ګاډي ته وروستو له هغې بغېر د مناسبه چيکنګ دننه د تلو اجازه ورکړی شوې چې کله په ګاډي کې په وينو لړلي يو تن دپاره د بېړنۍ پاملرنې غوښتنه وشوه. طالبانو د بريد زمه واري قبوله کړې او ويلي يې دي دا يې په کندوز او بغلان کې د طالب ګورنرانو د وژنې بدل اخستی دی. افغان حکومت د پېښې پلټنې کوي. مېټس په داسې حال کې کابل ته ورغلی چې افغانان په طمع دی، اشرف غني په راتلونکو څو اوونو کې په هېواد کې د څلور کالو د امنيت دپاره پلان اعلانوي. افغان او امريکايي چارواکي وايي مېټس به په کابل کې افغان چارواکو سره په دغه پلان خبرې وکړي. د دغو خبرو سره اشنا امريکايي او افغان چارواکو په وينا ، ممکنه ده په دغه څلور کلن پلان کې د افغان ځواکونو دپاره د امریکايي هيلي کاپټرو او نور الوتکو شمېره تر ۲۰۰ زياته شي، او د افغان ځانګړو ځواکونو شمېره دوه چنده شي. ولې امريکايي چارواکو د ګل/دوشنبې په ورځ وي او ای ته ويلي پېنټاګون د افغان پاليسۍ او ختمي پلاننګ د پرېکړې په اړه د کانګرس او سپينې ماڼۍ سره په ګډه کار کوي. جېم ميټس د صدر ډونلډ ټرمپ په انتظاميه کې د دفاع د وزير په توګه د افغانستان وړومبی سفر کړی دی.